Vermeende plaasaanvaller vasgetrek | Maroela Media
'n 24-jarige verdagte wat vermoedelik met 'n plaasaanval in die Cullinan-omgewing verbind kan word, is Sondagaand in hegtenis geneem.
Konst. Connie Mogandi, woordvoerder van die polisie, het gesê die aanval waarmee die man vermoedelik verbind kan word, het in November vanjaar plaasgevind toe 'n plaaseienaar en sy gesin aangeval is en die aanvaller van die toneel gevlug het.
Die verdagte is omstreeks 19:00 ná 'n volgehoue ondersoek deur die polisie in hegtenis geneem.
Genl.maj. Andre Wiese, bevelvoerder van die Tshwane-Oos-polisiëringsgebied, het die gebied se trio-taakspan geloof vir die inhegtenisneming en hul goeie werk om die veiligheid van plaasbewoners en die gemeenskap in die algemeen te verseker.